b'\n_START_ARTICLE_\nViktoras Ralys\n_START_PARAGRAPH_\nViktoras Ralys (g. 1953 m. rugpj\xc5\xab\xc4\x8dio 14 d. Niujorke, JAV), vargonininkas, chorvedys ir dainininkas.\n_START_SECTION_\nBiografija\n_START_PARAGRAPH_\nQueens kolegijoje ketverius metus studijavo muzikos teorij\xc4\x85, fortepijon\xc4\x85, dirigavim\xc4\x85 ir kompozicij\xc4\x85, o vargonuoti mok\xc4\x97si Manhattano, N Y, muzikos mokykloje. New Yorko universitete studijavo lietuvi\xc5\xb3 kalb\xc4\x85. Dar mokydamasis atostog\xc5\xb3 metu arba susirgus vargonininkui ir chorved\xc5\xbeiui A. Ka\xc4\x8danauskui, j\xc4\xaf pavaduodavo. 1977 m. prad\xc4\x97jo vargonininkauti ir vadovauti chorui Aprei\xc5\xa1kimo lietuvi\xc5\xb3 parapijoje Brooklyne, NY. 1981 m. baland\xc5\xbeio 12 d. ba\xc5\xbeny\xc4\x8dioje su choru, solistais ir vargonais atliko G. Rossini \xe2\x80\x9eStabat Mater\xe2\x80\x9c ir \xc4\x8c. Sasnausko \xe2\x80\x9eLibera me Domine\xe2\x80\x9c. Sub\xc5\xabr\xc4\x97 mi\xc5\xa1r\xc5\xb3j\xc4\xaf vokalin\xc4\xaf kvartet\xc4\x85 \xe2\x80\x9eHarmonija\xe2\x80\x9c, kuris 1982 m. dainavo \xe2\x80\x9eMargu\xc4\x8dio\xe2\x80\x9c surengtame koncerte \xc4\x8cikagoje. Brooklyne taip pat vadovavo vyr\xc5\xb3 chorui \xe2\x80\x9ePerk\xc5\xabnas\xe2\x80\x9c, su kuriuo koncertavo ne tik JAV, bet ir Kanadoje bei Europoje (Italijoje). Pamin\xc4\x97tinas 1982 m. bir\xc5\xbeelio 4 d. \xe2\x80\x9ePerk\xc5\xabno\xe2\x80\x9c ataskaitinis koncertas, tur\xc4\x97j\xc4\x99s didel\xc4\xaf pasisekim\xc4\x85. Su vyrais pastat\xc4\x97 operet\xc4\x99 \xe2\x80\x9eAuksin\xc4\x97s dienos\xe2\x80\x9c (pagal Rombergo \xe2\x80\x9eStudent Prince\xe2\x80\x9c). Susijungus dviem parapijoms, susidar\xc4\x97 60 \xc5\xbemoni\xc5\xb3 mi\xc5\xa1rusis choras, kuris pastat\xc4\x97 G. Faure \xe2\x80\x9eRequiem" ir atliko i\xc5\xa1trauk\xc5\xb3 i\xc5\xa1 Ch. Gounod ir J. Sibelliaus stambi\xc5\xb3 k\xc5\xabrini\xc5\xb3._NEWLINE_Nuo 1990 m. V. Ralys prad\xc4\x97jo vadovauti \xc5\xa0v. Kazimiero lietuvi\xc5\xb3 parapijos chorui Los Angeles, CA. Choras gieda ba\xc5\xbeny\xc4\x8diose, rengia religin\xc4\x97s muzikos koncertus, dalyvauja dain\xc5\xb3 \xc5\xa1vent\xc4\x97se ir kituose kult\xc5\xabros renginiuose, pastat\xc4\x97 Th. Dubois oratorij\xc4\x85 \xe2\x80\x9eSeptyni Kristaus \xc5\xbeod\xc5\xbeiai\xe2\x80\x9c. V. Ralys dar vadovavo \xe2\x80\x9eSpindulio\xe2\x80\x9c jaunimo ansambliui. Kaip solistas dainuoja Los Angeles City operoje. Buvo 1991 m. 7-osios JAV ir Kanados lietuvi\xc5\xb3 dain\xc5\xb3 \xc5\xa1vent\xc4\x97s dirigentas \xc4\x8cikagoje ir 1994 m. I Pasaulio lietuvi\xc5\xb3 dain\xc5\xb3 \xc5\xa1vent\xc4\x97s dirigentas Vilniuje \xe2\x80\x93 dirigavo B. Budriuno dain\xc4\x85 \xe2\x80\x9eO, Nemune". Parapijos chor\xc4\x85 pareng\xc4\x97 1998 m. II Pasaulio lietuvi\xc5\xb3 dain\xc5\xb3 \xc5\xa1ventei Vilniuje.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'